उज्जैन-भोपाल सेमीफाइनल में
अटल खेल मेले के अंतर्गत नगर निगम द्वारा आयोजित राज्य स्तरीय कैप्टन जयेंद्र सिंह स्मृति फुटबॉल प्रतियोगिता में सोमवार को फुटबॉल के दो मुकाबले हुए। पहला मुकाबला उज्जैन दशहरा मैदान की टीम ने 4-0 से जीता और दूसरे मुकाबले में भोपाल की टीम ने पैनल्टी शूट आउट में 8-7 से मैच जीत कर सेमीफाइनल में जगह बना ली है।
जिला फुटबॉल संघ के सचिव यशवंत पटेल ने बताया सोमवार को पहला मुकाबला उज्जैन दशहरा मैदान और रतलाम यूनाइटेड के बीच खेला गया। रोचक मुकाबले में शुरू से उज्जैन के खिलाड़ियों का दबदबा रहा। जय नारायणी, जॉय और शेख फारूख ने चार गोल दागे। जवाब में रतलाम की टीम एक भी गोल नहीं दाग सकी। उज्जैन चार गोल से विजेता रही और सेमीफाइनल में जगह पक्की की।
दूसरा मुकाबला भोपाल और नीमच के बीच खेला गया। दर्शकों को और भी रोचक मुकाबला देखने को मिला। पूरे समय में दोनों ही टीमों के एक भी गोल नहीं हुए। इसके बाद नियमानुसार पेनल्टी शूट आउट खेला गया, जिसमें 8-7 से भोपाल की टीम विजयी रही। मंगलवार को बालाघाट विरुद्ध इंदौर और अकोला विरुद्ध रतलाम की टीमों के बीच फुटबॉल के मैच खेले जाएंगे।
bho_Deva hin_Deva hin_Deva hin_Deva